KCE-HANA ควงคู่บวก อานิสงส์ดัชนี Nasdaq ดีดตัวแรงเฉียด 2%
KCE-HANA ควงคู่บวก รับดัชนี “Nasdaq” หุ้นกลุ่มเทคโนโลยีในสหรัฐฯ ดีดตัวแรงเฉียด 2% โบรกเคาะเป้า KCE ที่ 70 บ. มองคำสั่งซื้อยังมีอยู่ค่อนข้างมาก ผสานกับทิศทางค่าเงินบาทที่อ่อนค่าต่อเนื่อง
KCE-HANA ควงคู่บวก รับดัชนี “Nasdaq” หุ้นกลุ่มเทคโนโลยีในสหรัฐฯ ดีดตัวแรง โบรกเคาะเป้า KCE ที่ 70 บ. มองคำสั่งซื้อยังมีอยู่ค่อนข้างมาก ผสานกับทิศทางค่าเงินบาทที่อ่อนค่าต่อเนื่อง
23 มี.ค. 2565

ผู้สื่อข่าวรายงานว่าวันนี้ (23 มี.ค. 2565) ณ เวลา 10:38 น. ราคาหุ้นกลุ่มอิเล็กทรอนิกส์ปรับตัวขึ้นนำโดย บริษัท เคซีอี อีเลคโทรนิคส์ จำกัด (มหาชน) หรือ KCE อยู่ที่ระดับ 65.50 บาท เพิ่มขึ้น 2 บาท หรือ 3.15% โดยทำจุดสูงสุดที่ 65.75 บาท และทำจุดต่ำสุดที่ 64.75 บาท ด้วยมูลค่าการซื้อขาย 515.28 ล้านบาท
ส่วน บริษัท ฮานา ไมโครอิเล็คโทรนิคส จำกัด (มหาชน) หรือ HANA อยู่ที่ระดับ 50.50 บาท เพิ่มขึ้น 1.50 บาท หรือ 3.06% โดยทำจุดสูงสุดที่ 51 บาท และทำจุดต่ำสุดที่ 50 บาท ด้วยมูลค่าการซื้อขาย 390.66 ล้านบาท
โดยราคาหุ้นกลุ่มอิเล็กทรอนิกส์ที่ปรับตัวขึ้น คาดจะเป็นไปตามหุ้นกลุ่มเทคโนโลยีในสหรัฐฯ ที่ดัชนี Nasdaq ดีดตัวขึ้นเกือบ 2% เนื่องจากนักลงทุนช้อนซื้อหุ้นกลุ่มเทคโนโลยี หลังตอบรับข่าวการขึ้นดอกเบี้ยของธนาคารกลางสหรัฐ (เฟด) ไปพอสมควรแล้ว
สำหรับบริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (23 มี.ค.2565) ว่า ราคาหุ้น KCE ในช่วงที่ผ่านมาตอบรับปัญหาเรื่องเครื่องจักรที่อยู่ในช่วงแรกของการขยายกำลังผลิต ซึ่งถือว่าราคาหุ้นตอบรับปัจจัยดังกล่าวไปมากแล้ว ในขณะที่คำสั่งซื้อยังมีอยู่ค่อนข้างมาก ผสานกับทิศทางค่าเงินบาทที่อ่อนค่าต่อเนื่อง คาดยังเป็นจุดที่น่าทยอยสะสมเพื่อตอบรับกำลังผลิตที่เพิ่มขึ้นในช่วงถัดไป แนะนำราคาเป้าหมาย 70 บาท